הוועדה המיוחדת למאבק בנגע הסמים, כנסת 18, פרוטוקול מספר 8, 2009-07-02 10:00

מוחמד ברכה: בכנסת יש יחידת כלבנים.

מוחמד ברכה: כלבי שמירה.

מאיר שונק: אני ממונה יחידת הבודקים.

מאיר שונק: אני אחראי על בני אדם.

מאיר שונק: כל העובדים שלמעשה מתפעלים את האתר שתראו כאן היום, מבצעים את כל הבדיקות, הן הביטחוניות והן הפיזיות של יבואנים ישראלים ופלשתינאים.

מאיר שונק: כל מה שנכנס לארץ, עובר כאן ונבדק על ידינו.

אלי פולק: אנחנו שמחים שבאתם להתארח אצלנו.

אלי פולק: בקצרה אני רוצה לסקור לפניכם את פעילות בית המכס אשדוד.

אלי פולק: לדעתי חשוב לתת את הסקירה על פעילות בית המכס אשדוד מפני שנושא המלחמה בסמים הוא חלק מהפעילות שלו.

אלי פולק: חשוב לראות את התמונה הכוללת ואחרי כן לראות את הקטע של הסמים.

אלי פולק: אני אראה כאן מצגת קצרה על פעילות בית המכס ובהבזקים קצרים אומר את מטרות העל.

אלי פולק: אלה המטרות העיקריות שלנו.

אלי פולק: כמובן אנחנו נמצאים כאן קודם כל כדי לגבות מסים כאשר יש מגוון מסים – מכס, מס קנייה, מע"מ, היטלים שונים, נושא של אכיפת חוקיות יבוא ויצוא וכולי, כל הנושאים שקשורים בנושא של יבוא ויצוא על כל ההסתעפויות.

אלי פולק: זה יכול להיות קניין רוחני, הלבנת הון, סמים, סיווג, הערכה, הברחות.

אלי פולק: יש הגנה על הביטחון, זאת אומרת, אנחנו בשערה של מדינת ישראל ואנחנו נמצאים כאן כדי לשמור על בריאות הציבור, כדי למנוע החדרת חומרי נפץ ובין היתר אחראים גם על נושא של תקינה.

אלי פולק: זאת אומרת, לא הייתי רוצה ללכת לסופר לקנות איזשהו מוצר חשמלי, להכניס אותו לשקע אצלי בבית ולהתחשמל.

אלי פולק: יש מוצרים רבים מאוד שחייבים בתקן ועוד מעט אנחנו נראה איך השיטה עובדת אוטומטית כאשר אותו יבואן יודע שכאשר הוא מייבא מכולה של מאווררים, הוא חייב לפני כן לעבור במכון התקנים כדי לקבל תו תקן, שהמוצר הזה עבר בדיקה והוא כשיר להיכנס למדינת ישראל ועומד בכל הכללים.

מוחמד ברכה: עוד לפני שהוא נכנס.

אלי פולק: עוד לפני שהוא נכנס.

אלי פולק: אנחנו כמכס חייבים לבדוק שאכן זה כך כי אנחנו צריכים להגן על הציבור.

אלי פולק: הנושא האחרון הוא שאנחנו כמדינה שהיא מדינה מודרנית, אנחנו רוצים כלכלה חופשית, כלכלה משגשגת, ואנחנו חייבים להיות משולבים בתוך תהליכים בינלאומיים, תהליכים שבהם הסחר יהיה חופשי, מהיר, יעיל ולכן אנחנו מחויבים להיות כל הזמן עם היד על הדופק ולהתעדכן, לעדכן את עצמנו, ולהתאים את עצמנו לתהליכים שקורים בעולם.

אלי פולק: ף

אלי פולק: אני מתמקד כרגע בבית המכס בנמל אשדוד.

אלי פולק: בית המכס אשדוד, הרבה פעמים טועים וחושבים שהוא נמל וכאילו אנחנו מפקחים רק על נמל אבל זה לא מדויק.

אלי פולק: אכן, הסחורות מגיעות לנמל אבל היום נמל הוא לא מה שהיה פעם.

אלי פולק: היום בנמל לא מאחסנים סחורות, הנמל לא רוצה שיהיו אצלו מכולות על הרציפים אלא הוא רוצה רציפים פנויים כדי לאפשר תנועה של מכולות, תנועה של אוניות, והמכולות מגיעות ותוך ימים ספורים המכולות האלה עוברות למסופים.

אלי פולק: מסוף לענייננו הוא בדיוק כמו נמל.

אלי פולק: דין הסחורה שם כדין הסחורות שנמצאות תחת פיקוח המכס.

אלי פולק: אלה סחורות שלא שוחררו עדיין מהמכס ולא עברו תהליך מכסי.

יאיר גלר: זה בעצם מחסן של היבואן.

אלי פולק: כן.

אלי פולק: מחסן רחוק.

קריאה: הוא גם לא צריך לשלם מסים.

אלי פולק: הוא משלם מסים רק על ה-120 שהוא משחרר, כך שאין לו כאן את הוצאות המימון, אין לו הוצאות אחסנה, אין לו הוצאות טיפול בסחורה.

אלי פולק: נכון, האחסון עולה לו כסף אבל זה זניח לעומת ההוצאה הגדולה יותר שהייתה לו אם הוא היה צריך לשחרר את הכל.

אלי פולק: נעמן זה מחסן סב"נים מחוזי.

אלי פולק: סב"נים אלה סחורות בלתי נתבעות.

אלי פולק: זה מחסן שלמעשה משרת את כל בתי המכס באזור – נתב"ג, ירושלים, באר-שבע, מעברי גבול, אשדוד כמובן, מרכז – ולמעשה מרוכזים כאן כל התפיסות של המכס.

אלי פולק: כל הסחורות המעוכבות של המכס מועברות לכאן לאחסון וכאן יש כמה אפשרויות: או שזאת סחורה שידוע שהוברחה ומכניסים אותה לשם, היא עוברת איזושהי פרוצדורה מסוימת, לאחר מכן או שהיא נמכרת או שהיא מושמדת.

אלי פולק: יש למשל מסלול אדום-ירוק בנתב"ג, מישהו נתפס בהברחה, זה מועבר לכאן לאחסון.

מוחמד ברכה: קורה גם שהיבואן לא יכול לשלם את המסים

אלי פולק: כן.

אלי פולק: גם הסחורות האלה מגיעות.

שרה הוד: זאת סחורה בלתי נתבעת.

שרה הוד: זה סב"ן.

אלי פולק: זה הסב"ן הקלאסי.

אלי פולק: סחורה בלתי נתבעת.

אלי פולק: היבואן נכנס לקושי, אחרי שנה הוא לא משחרר את הסחורה, נותנים לו אורכה מסוימת, הוא לא מצליח, מעבירים לכאן והסחורה הופכת להיות סחורה של המכס, ואנחנו מוכרים אותה במכרזים.

אלי פולק: לפעמים יש כאן עלויות מאוד כבדות כאשר הסחורה היא לדוגמה כימיקלים.

אלי פולק: כימיקלים אתה לא יכול להשמיד, כימיקלים שעבר זמן מסוים אתה גם לא יכול למכור כי זה לא בטוח, ואתה צריך להטמין את זה.

אלי פולק: ללכת להטמין חבית של חומר רגיש כזה, זאת עלות גבוהה מאוד.

אלי פולק: אתה צריך לקחת את זה לאתר רמת חובב וזה אומר שינוע לשם, לשים את זה או בחבית סיד או בכל מיני דרכים, וזה סיפור יקר מאוד.

אלי פולק: מחסני דיוטי פרי שנמצאים ליד אולם הנוסעים ושמספקים מצד אחד מוצרים פטורים ממס לנוסעים בעונת הנוסעים וגם מספקים צידה לאוניות.

אלי פולק: אלה מוצרים שהם ללא מסים.

אלי פולק: כמובן שאנחנו מפקחים על המקום הזה כדי שהסחורה לא תזלוג למדינת ישראל.

יאיר גלר: כמה אוניות יוצאות מכאן בשנה או כמה נוסעים?

יאיר גלר: סדר גודל.

אלי פולק: אם אני זוכר נכון, היו 150 אלף.

מאיר שונק: בסביבות 800 נוסעים כל הפלגה, פעמיים בשבוע.

מאיר שונק: בשבוע הבא צפויה אוניה של אלף נוסעים.

אלי פולק: זה גמיש.

אלי פולק: אני מעריך שלמעלה מ-100 אלף נוסעים.

אלי פולק: זאת לא כמות גדולה.

אלי פולק: היום זה הרבה יותר מאשר בחיפה.

יאיר גלר: הנושא של המרינה מאוד מטריד אותנו.

יאיר גלר: חלק גדול מההברחות, חוץ ממכולות, מתבצע דרך יכטות פרטיות, מטוסים פרטיים וכולי.

יאיר גלר: איך מתבצע הפיקוח על יכטה בודדה שמפליגה ועוברת?

אלי פולק: יכטות שמגיעות, אנחנו עולים עליהן מדי פעם ועושים ביקורות.

יאיר גלר: אתם או המשטרה או במשולב?

ארמונד כהן: אני אענה על מה שבוודאי מעניין את ועדת הסמים ואנחנו מתכוונים לסמים.

ארמונד כהן: בגזרה הזאת אנחנו שולטים לא רע יחסית ואנחנו הולכים להיכנס אפילו למצב שהוא טוב מאוד.

ארמונד כהן: אנחנו בדיוק נמצאים עכשיו בעיצומו של מיפוי.

ארמונד כהן: אתמול במקרה סיימנו את המיפוי הראשוני ולקחנו כדוגמה את מרינה הרצליה, בכוונה התמקדנו בה כי היא מרינה מרכזית, גדולה ורחבה, ואמרנו שנלמד אותה טוב ואת התשתית הזאת נחיל על כל שאר המרינות.

ארמונד כהן: אנחנו נמצאים באמצע תהליך של מיפוי, נראה ונלמד.

מוחמד ברכה: מיפוי רמת סיכון?

ארמונד כהן: נכון.

ארמונד כהן: נכון להיום כל ספינה או יכטה יכולה לצאת חופשי מתי שהיא רוצה ויכולה לבוא איך שהיא רוצה, היא יכולה לעגון איפה שהיא רוצה וזאת זכותה המלאה אם היא מקבלת אישורים.

ארמונד כהן: לפעמים יש מקומות שיכולים להיכנס ולהחתים ביקורת גבולות רק ביום למחרת, דבר שאנחנו רוצים למנוע אותו בעתיד.

ארמונד כהן: אנחנו עובדים בקטע הזה וסוגרים את הנישה הזאת.

ארמונד כהן: בשנה הבאה תהיה לנו תשובה עם תוצאות.

אלי פולק: רצינו להמחיש לכם בית מכס אשדוד, ועכשיו אני אגע קצת יותר לעומק ואתמקד בפעילות ספציפית של בית המכס אשדוד.

אלי פולק: מצד ימין מהבהב למטה משקף המכולות, שם אנחנו נמצאים כעת.

אלי פולק: בעבר בית המכס ישב בתוך הנמל.

אלי פולק: היום אין לזה כל כך משמעות היכן בית המכס יושב מפני שהפעילות ממילא לא נמצאת כולה בנמל אלא פרוסה על כל המרחב ולכן יש לזה פחות משמעות.

אלי פולק: אנחנו לא רואים כאן את מסילת הברזל שגם היא למעשה אמצעי להעברת מכולות וגם היא נמצאת תחת פיקוח שלנו.

אלי פולק: אנחנו אמורים לגבות מסים, אמורים להיות כוח שאוכף את חוקי המס במדינת ישראל, אבל צריך לקחת בחשבון שתנועה – ועוד מעט ניכנס למספרים ותראו שיש כאן תנועה אדירה של מכולות.

אלי פולק: יחד עם הנושא של האכיפה, של מניעת הברחות, הברחות סמים, אנחנו צריכים לתת שירות לקהל.

אלי פולק: אותו יבואן שמביא מכולה, המכולה מגיעה לנמל והוא רוצה עכשיו לשחרר אותה.

אלי פולק: המפעל מחכה לחומר גלם, ואם אני אעצור אותו כאן בשער ואני אתחיל לעשות בדיקות כאלה ואחרות, לבדוק מכולה זה לא לבדוק חבילה בדואר חבילות אלא זה להביא את המכולה לכאן, לערוך את הבדיקה, לפתוח, להביא את סוכן המכס שיהיה עד ולהתחיל לרוקן עם סבלים ועם מלגזות.

אלי פולק: כל בדיקה כזאת יכולה לקחת שעות רבות ולפעמים, אם זה מסובך, גם ימים.

אלי פולק: בתוך מכולה אחת יכולים להביא 17 פרטי מכס שונים אם זאת לא מכולה הומוגנית.

אלי פולק: לפעמים זאת מכולה הומוגנית ואז אין בעיה.

אלי פולק: יש שם סוג אחד של סחורה, ואז אין בעיה כי קל לבדוק, אבל כאשר יש לך עשרים סוגים של מטענים, אתם תראו שיש בעיה מאוד קשה.

אלי פולק: היום המערכת היא מאוד משוכללת, ועוד מעט נגיע לזה.

אלי פולק: לצד האכיפה.

אלי פולק: כאן מתעסקים כבר בתיקים שיש אתם בעיה כלשהי או בודקים אם יש בעיה כלשהי.

אלי פולק: בקרת יבוא.

אלי פולק: אנחנו הולכים לתהליכים מהירים של שחרור.

אלי פולק: לא מעכבים דברים, משתדלים לא לעכב, אבל שחררנו מכולה למשה כהן, בסדר, משה כהן הלך הביתה והכל טוב ויפה, אבל אנחנו מזמינים אחת לזמן מה מדגמים ובודקים.

אלי פולק: הוא הצהיר על שולחנות, אבל איזה עסק יש לו? שולחנות או משהו אחר?

אלי פולק: לא, כן, בודקים האם הסיווג יכול להיות נכון או לא נכון, האם המחירים נכונים או לא נכונים.

אלי פולק: יש לנו מאגרי מידע ואנחנו בודקים.

אלי פולק: יש גם את מערכת המחשוב שאנחנו עושים חיתוכים דרכה.

אלי פולק: לעתים גם קורה שמתוך הניתוח המעמיק יותר שמתעמקים בחומר, פתאום מגלים שהוא הצהיר הצהרה כוזבת או יש בעיה כלשהי, סחורה דומה אצל יבואן אחר היא 200 שקלים ואצלו זה רק 60 שקלים ואיך זה יכול להיות.

אלי פולק: יש תיקים מאוד מאוד יפים שמתפתחים מהבקרה כמו הצהרות כוזבות, הנמכת מחירים, הברחות פיזיות אפילו.

אלי פולק: נכנסת איקס סחורה ואתה רואה במחזור שלו שהוא מוכר יותר למשל, או כל מיני דברים מעניינים שמוצאים דרך הסיפור הזה.

אלי פולק: הבודקים נותנים שירותים באתר המשקף בכל המסופים, בנמל אם צריך, באולם הנוסעים אם צריך.

מוחמד ברכה: אתם עוסקים בזה ישירות?

מוחמד ברכה: לא הפרקליטות?

אלי פולק: חלק מהתיקים עוברים דרך הפרקליטות וחלק עובר למחלקה משפטית.

אלי פולק: יש לנו מחלקות משפטיות אזוריות בהן מגישים כתבי אישום גם בתיקי מכס.

אלי פולק: זה אצלנו.

אלי פולק: צריך לקחת בחשבון שנושא של התחום הפלילי במכס הוא מאוד ספציפי.

אלי פולק: זה לא תיק רגיל של שוד, זאת לא גניבה.

אלי פולק: הפרקליטות מתמחה בזה אבל פה צריך להתמחות בעבירות מסים וחוקי המס מסובכים.

אלי פולק: חוקי המס במדינת ישראל מסובכים וצריך התמחות ספציפית ואנחנו מגישים את כתבי האישום.

מוחמד ברכה: אתה לא מתכוון לתפיסות סמים.

אלי פולק: לא.

אלי פולק: בנושא סמים הפרקליטות מגישה.

אלי פולק: שם יש את ההתמחות הפלילית המובהקת.

אלי פולק: סמים, עם כל הכבוד, יש בזה עבירת מס של הצהרה כוזבת, אבל זאת לא עבירת מס אלא זאת עבירה הרבה יותר חמורה וזה שייך למקום אחר.

מוחמד ברכה: אתה יכול לדלג על זה.

אלי פולק: המודיעין בקטע הזה הוא מאוד חשוב ואנחנו נדבר עליו יותר מאוחר.

אלי פולק: הוא חשוב דווקא בנושא סמים.

אלי פולק: בקטע של קבלת מידע איכותי על הברחות, אי אפשר בלי המידע האיכותי הזה, לא בהברחה רגילה ועל אחת כמה וכמה בנושא של סמים.

אלי פולק: מודיעין איכותי הוא תנאי בסיסי להצלחה במניעת הברחות סמים.

אלי פולק: מאוד קשה לתפקד בלי מודיעין בתחום הסמים ונעמוד על זה יותר מאוחר.

אלי פולק: אני רוצה שתבינו את הנושא של התש"ר ואת הנתונים הסטטיסטיים של ההיקפים שלה עבודה מפני שזה מאוד חשוב להבנת המכלול.

אלי פולק: למעשה אנחנו נמצאים כאן באמצע, מערכת המכס.

אלי פולק: מערכת המכס מוזנת מכל אלה שנמצאים מסביב לנו.

אלי פולק: למעשה אנחנו מקבלים קודם כל את המידעים מכל סוכני האוניות.

אלי פולק: אוניה עומדת להגיע, מה יש עליה?

אלי פולק: יש מצהר, יש עליה 784 קונטיינרים, המספרים שלהם רצים אלינו דרך המחשב, באופן כללי למי הם שייכים, מה הם מכילים, למעשה אנחנו עובדים עם רשות שדות התעופה, רשות הנמלים ומחסני הערובה, מסופי המטען ואנחנו יודעים מה יש בכל מקום ומקום.

אלי פולק: אנחנו שולטים על העסק הזה מבחינה מחשובית והכל מתנקז אלינו.

אלי פולק: באותו רגע שמישהו רוצה להגיש לנו מטען לשחרור, הוא צריך קשר, אנחנו צריכים קשר עם כל הרשויות משמאל – משרד התעשייה, משרד הביטחון, התחבורה, החקלאות, בריאות וכולי.

אלי פולק: כי אם אני מביא משהו שיש לו נניח היבט לנושא של תחבורה, מכונית, הוא צריך למסור לי רשיון יבוא שהרכב הזה כשיר לתנועה בארץ או לא.

אלי פולק: אם הוא מביא טלפון, האם הטלפון הזה יכול לעבוד בארץ או לא, האם הוא לא יפגע במערכת התדרים שיש לנו כאן, האם הוא לא יפריע לשכנים, לחברות אחרות, צריך תקן, צריך אישור ממשרד התקשורת וכולי.

אלי פולק: למטה תראו את כל הנתונים שאנחנו מקבלים מהלשכה המרכזית לסטטיסטיקה.

אלי פולק: הם שואבים את המידע שלהם מאתנו כמו כמה מכוניות שוחררו, כמה מוצרים אלקטרוניקה, כמה טלוויזיות וכולי.

אלי פולק: הכל מתקבל מתוך המערכת שלנו כאשר המערכת הבנקאית כמובן מחוברת אלינו, יש לה מסלקה והתשלומים נעשים לא באמצעות עמידה בקופה בתשלום אלא משולחן סוכן המכס.

אלי פולק: הוא מקליד עם המחשב וכך הוא מעביר אלינו את הכסף.

מוחמד ברכה: הניסיון מצטבר אחרי שהוא מצטבר, אבל מה עם הניסיון הראשון?

אלי פולק: זו הבעיה העיקרית.

אלי פולק: יש תפיסות ועוד מעט נעמוד על זה, אבל זאת עבודה סיזיפית לא פשוטה ואנחנו נעמוד על זה קצת יותר מאוחר.

ארמונד כהן: אנחנו עובדים במכס שמחובר לארגון המכס הלאומי, אז המכס מדבר עם מכס וכל הזמן מזינים אחד את השני בכל העולם.

ארמונד כהן: כל המדינות מעדכנות וכולם לומדים.

אלי פולק: מערכת הפרופיילינג הזאת היא מערכת מאוד רגישה והיא חכמה אבל היא לא יכולה להיות חכמה בלי שאנחנו ניתן כל הזמן בפנים נתונים עדכניים להוריד פרמטרים שהם לא יעילים ולשים פרמטרים חדשים.

אלי פולק: לדוגמה, סתם דוגמה קיצונית, אם הגיעה לכאן מכולה שמוצהר שמייבאים בננות משוודיה.

אלי פולק: ברור לכם שזה ייפול כי ממתי מגדלים בננות בשוודיה.

מוחמד ברכה: גם הם משתכללים ולא רק אתם.

אלי פולק: נכון.

אלי פולק: זה מאבק וזאת מלחמה שלא נגמרת.

שרה הוד: הם משקיעים הרבה חשיבות בכל הפשע ולאו דווקא בסמים.

אלי פולק: אני במגננה והוא בהתקפה.

מוחמד ברכה: בגלל המשבר העולמי.

אלי פולק: כן, בוודאי.

אלי פולק: הנה, אנחנו רואים משנת 2007 עלייה של 2.8 אחוזים, ושימו לב, העלייה היא כל הזמן משנת 2004, כל שנה זה מטפס ב-3-4 אחוזים, אבל בשנה הבאה תהיה ירידה.

אלי פולק: אוטונומיה.

אלי פולק: אמרתי שעיקר היבוא לאוטונומיה עובר דרכנו.

אלי פולק: אני קצת אתעכב על זה ואומר שזה מעמיס עלינו הרבה עבודה.

אלי פולק: יש כאן 28 אלף רשיונות ויש עלייה קלה משנת 2007, כמו שאתם רואים, אבל הרשיונות האלה מעמיסים עלינו עבודה רבה מאוד על הרקע הביטחוני ואנחנו אמורים למנוע הברחה של אמל"ח.

אלי פולק: רוב העבודה היא באשדוד ויש גם הרבה ממצאים במכולות שלהם, אתה פותח מכולה ויש הרבה ממצאים לא תקינים.

מוחמד ברכה: קורה שאתם תופסים אמל"ח?

אלי פולק: כן.

אלי פולק: בפירוש כן.

מוחמד ברכה: זה עד כדי כך שקוף?

אלי פולק: המערכת עובדת ואני מקווה שהיא יעילה.

מוחמד ברכה: לא, המבריחים עד כדי כך שקופים?

אלי פולק: הם לא שקופים.

אלי פולק: הם עושים תרגילים אבל אנחנו תופסים.

אלי פולק: הם גם מנסים אותנו כל הזמן.

אלי פולק: בגדול הקטע הזה מעמיס עלינו עבודה.

אלי פולק: יש גם היבטים אחרים מכסיים, ואנחנו עוד מעט גם נראה, כאשר הרבה פעמים הם מביאים טובין שהם מפירי קניין רוחני והם לא מצהירים תמיד הצהרה אמיתית.

אלי פולק: יש שם גם בעיות פנימיות שהמערכת הכלכלית שם עובדת בצורה שונה, עם סטנדרטים קצת שונים מהסטנדרטים של מדינה כמו שלנו.

אלי פולק: אצלנו יבואן שיש לו 12 אחוזים מסים, לא כדאי לו ללכת להתעסק אתנו אבל שם זה קצת אחרת.

יאיר גלר: שאלת הדיוט.

יאיר גלר: איזשהו מטען גם מגיע לרצועת עזה?

אלי פולק: לא.

אלי פולק: העיר סגורה.

אלי פולק: לעזה מגיע רק מזון בגדול וגם כל מיני מוצרים שמתירים להכניס.

אלי פולק: היום לעזה לא מגיעים מטענים.

ארמונד כהן: חשוב לומר שהברחה היא הברחה, אם זה נשק, אם זה סמים, מנסים הכל.

ארמונד כהן: העבריינים מנסים הכל.

ארמונד כהן: הם כל הזמן עושים בחינות.

אלי פולק: מבחינת מיסוי.

אלי פולק: אנחנו בשנת 2008 גבינו כאן כמעט 19 מיליארד שקלים מסים, סכום שמהווה עלייה לעומת שנת 2007.

אלי פולק: גם כאן לצערי לא אוכל להציג גרף עולה של 9 אחוזים מפני שיש לנו ירידה ב-2009.

אלי פולק: יחידת הבודקים.

אלי פולק: יחידת הבודקים בשנת 2008 עשתה 45 אלף בדיקות מסוגים שונים.

אלי פולק: יש עלייה של 16 אחוזים לעומת 2007.

אלי פולק: בדיקות שיקוף, שיקוף מכולות, גם של מכולות פלשתיניות ומכולות ישראליות.

אלי פולק: כאן הייתה ירידה מסוימת מפני שהאתר המשקף הושבת לחודש ימים לטיפול תקופתי וגם היו לא מעט תקלות, כך שרואים את זה מיד בגרף.

מוחמד ברכה: מה תהיה ההשפעה כאשר אתר השיקוף בנמל חיפה יתחיל לפעול?

אלי פולק: הוא עדיין לא פועל.

קריאה: הוא אמור להתחיל לפעול תוך חודש-חודשיים.

מוחמד ברכה: ראש העיר אומר שזה יותר מחודש-חודשיים.

אלי פולק: אצלנו לא יהיה שינוי.

אלי פולק: היקף הפעילות בנמל אשדוד הוא מאוד גדול.

מוחמד ברכה: לא תהיה הפניה לחיפה?

אלי פולק: לא, לפי דעתי לא.

אלי פולק: כל נמל יעסוק בשלו.

אלי פולק: לא צריך לשכוח שאנחנו כאן מחוברים לפרוייקט של ה-CSI האמריקאי.

אלי פולק: זה פרוייקט שבו הם באים ואומרים שאם רוצים לשלוח אליהם מכולות, אין בעיה, אחרי אירועי ה-11 בספטמבר אין בעיה, תשלח, אבל תעשה אצלך שיקוף על פי סטנדרטים שהם קובעים לנו, הם יפקחו על העניין ואם הם יבקשו מאתנו להראות להם מכולה מסוימת, אני שולח להם תמונה והם בודקים ואומרים אם כן לבדוק יותר או לא לבדוק יותר.

אלי פולק: כלומר, יש לנו כאן מערכת של אמריקאים.

אלי פולק: המערכת הזאת תעבוד הרבה דווקא על הקו הזה מפני שעיקר היצוא הוא דווקא מחיפה, אבל לא היבוא, והוא פחות נוגע לענייני סמים.

אלי פולק: עד כאן בגדול.

אלי פולק: זה באופן כללי פעילות המכס וכאן אני רוצה להתמקד קצת בנושא של סמים.

אלי פולק: זאת למשל תפיסה של קוקאין.

אלי פולק: זה לא בתקופה שלי אלא זה לפני שנתיים-שלוש, תפיסה של 11 קילו קוקאין בתוך מצבות.

אלי פולק: אין סוף לדמיון של האנשים.

ארמונד כהן: דוגמה קלאסית.

ארמונד כהן: מכולה, ברזיל, ישראל, חיפה, אשדוד, ראשון.

ארמונד כהן: זה היה המסלול.

ארמונד כהן: דוגמה קלאסית למשהו שהוא לא הגיוני.

ארמונד כהן: מביאים כריות של בתי עלמין שכבר מוכנות, דבר שתופס נפח כי הרי אלה פלטות.

ארמונד כהן: זה הדליק לנו נורה אדומה כי מאחר שזה תופס מקום, מה ההגיון להביא את זה כך.

ארמונד כהן: נעשתה חדירה לראות מה קורה בפנים וברגע שראינו משהו חשוד, קראנו למשטרת ישראל לבוא וביחד לפרק ולפעול.

ארמונד כהן: ברגע שמצאנו חתיכה אחת, אתה רואה את התמונה מצד ימין, התחלנו להתפרע.

אלי פולק: אני רוצה לעצור כאן.

אלי פולק: תסתכלו על התמונה הזאת.

אלי פולק: תזכרו מה אמרתי לפני כן, שיש לנו שני אפיקי עבודה של אכיפה ושל שירות לקוחות.

אלי פולק: אם אתם רואים כאן מצבה מנותצת, ברור לכם שמגיע מטען, אני לא יכול לשבור אותו, אני לא יכול לגרום נזק כי יכול להיות שזה תמים כי אם זה תמים, לך תסביר ליבואן, הרסת לו את המטען, גרמת לו נזק ואתה צריך לשלם לו.

אלי פולק: עכשיו היה לנו סיפור עם דקירות כאשר דקרנו מטען.

ארמונד כהן: פגענו רק באריזה החיצונית ולא במוצר עצמו אבל צריך לפצות את היבואן כי זה כבר סוג ב'.

אלי פולק: בא היבואן ודורש פיצוי.

אלי פולק: מה אני יכול לומר לו?

אלי פולק: לך תבדוק מטען כזה גדול, תתחיל לפרק אותו?

אלי פולק: אתה רוצה לתת לכלב אפשרות להריח, אתה עושה חור באריזה אבל אז אתה גורם לו נזק.

אלי פולק: עם כל הרצון הטוב, אנחנו לא רוצים לגרום נזק ליבואנים אבל מצד שני אנחנו רוצים לעשות את העבודה.

אלי פולק: הנה, זאת דוגמה.

אלי פולק: כאן יכולנו לשבור לאחר שבאמת היה גילוי של משהו מאוד מאוד מרשים.

אלי פולק: אני לא אשכח אירוע שהיה לי באחד התפקידים הקודמים שלי – הייתי מנהל מחלקת חקירות חיפה – לפני הרבה שנים והיה לנו קטע שהכלב הגיע לבדוק מכונית פאר והוא השתולל והתפרע.

אלי פולק: נתנו לו ללכת יותר ברור כדי לראות איפה זה.

אלי פולק: בקיצור, הכלב לא עשה חשבון וזינק שם ושרט את ריפוד העור וקרע אותו.

אלי פולק: ריפוד לבן.

אלי פולק: הפכנו את המכונית, פירקנו את המכונית, יום שלם עבדנו על המכונית וכלום.

אלי פולק: לא היה כלום.

אלי פולק: כנראה שהתייר הזה עישן כשהוא היה במרסיי, הריח נשאר ואני נשארתי עם הבעיה ואני הייתי צריך לכתוב דוח למה הרסתי לו את הריפוד.

אלי פולק: זה לא נעים, אבל אין מה לעשות וצריך למצוא את שביל הזהב, לעשות גם את העבודה ולפעמים קורים גם מקרים כאלה.

גבי פרלמן: זה ארגז בתוכו יש ציוד לגינה.

גבי פרלמן: בכל המכולה היו מזרקות מים לגינות מאבן.

גבי פרלמן: בדקנו אותן, קדחנו בהן ולא מצאנו כלום.

ארמונד כהן: חשוב לומר שזה הגיע בכלובים גדולים, מסודר וארוז.

ארמונד כהן: היה צריך לפרק ארגז ארגז כדי להוציא את החומר מבפנים ולבדוק אותו.

מוחמד ברכה: אחרי שחשדתם.

ארמונד כהן: היה לנו מידע ראשוני.

ארמונד כהן: אחרי שיש לנו מידע ראשוני, יותר קל לנו.

גבי פרלמן: ראינו עשרה ארגזים כאלה סגורים.

גבי פרלמן: אין מגירות ואין כלום.

גבי פרלמן: אמרנו שניקח את זה ונעביר את זה במשקף ונראה מה קורה.

גבי פרלמן: במשקף ראינו פתאום עיגולים, כמו שאתה רואה שם את שלושת העיגולים האלה.

גבי פרלמן: אמרנו לעצמנו שעלינו על זה.

גבי פרלמן: שברנו את הכל.

ארמונד כהן: עצם העובדה שאנחנו לא חשדנו, לא הרחנו וזה לא הסריח בשום מקום והכלבים עברו והיה להם מאוד קשה לסמן, הם כמעט פספסו את זה, זה אומר הרבה על איכות ההסלקה.

ארמונד כהן: ההסלקה הייתה מעולה.

גבי פרלמן: זה היה סגור הרמטית.

גבי פרלמן: ניסינו לבדוק את זה ובסוף שברנו את זה כאן ובפנים היה מה שאתה רואה שם.

ארמונד כהן: עשר יחידות כאלה.

גבי פרלמן: מריחים את הריח חזק מאוד.

אלי פולק: אם זה נופל למים, לא קורה כלום.

מוחמד ברכה: זה לא יכול לצוף.

אלי פולק: עץ אמור לצוף אבל זה כבד מאוד.

גבי פרלמן: זה היה מוסלק כל כך חזק.

ארמונד כהן: היו 10 כאלה כשהם עומדים אחד על השני.

ארמונד כהן: ברגע שראינו בשיקוף שיש משהו בפנים, הרשינו לעצמנו להתפרע על אחד.

ארמונד כהן: אמרנו שמקסימום נשלם עבור אחד.

ארמונד כהן: מצאנו בפנים ועכשיו המכולה שלנו ועכשיו מותר לנו לעשות.

אלי פולק: עוד מעט תראו את הסרטון.

ארמונד כהן: אנחנו נמצאים באשדוד, אנחנו מכס, אזור פיקוח מכס בלבד.

ארמונד כהן: זה כל המנדט שלנו וזאת כל העבודה שלנו.

ארמונד כהן: מה לפני, משטרה, מה אחרי, משטרה.

ארמונד כהן: לנו מאוד חשוב שכל תפיסה בלי יוצא מן הכלל, למרות שאין את מומנט הפרסום אצלנו ביד אלא רק בידי מי שיכול לפרסם וזה אחרי טיפול וזאת משטרת ישראל, אנחנו מפסידים מזה אבל אנחנו מאמינים שבלי לאזוק עבריין, לא עשינו כלום כי היום הוא מביא 5 קילוגרם, לא תופסים אותו ומחר הוא יביא 10 קילוגרם ועוד.

ארמונד כהן: זה גלגל שאין לו סוף.

ארמונד כהן: לכן לנו אין סמכות מעצר, אין לנו סמכות חקירה, ולכן אנחנו משלבים את משטרת ישראל כדי להגיע למצב שיש אזיקים על הידיים ולהמשיך קדימה.

ארמונד כהן: אנחנו פרוסים מאילת ועד חיפה, כאשר בכל מקום פועלים באותה מתכונת, אם זאת פעילות ימית או אווירית וגם דואר.

ארמונד כהן: אני מדגיש כאן, גם דואר, כי לראיה אתמול מארצות-הברית הגיעו 2,450 גרם מריחואנה דרך הדואר המרכזי בתל-אביב שנתפסו בפעם הראשונה.

ארמונד כהן: זה משהו חדש כי מי חלם על ארצות-הברית שתשלח מריחואנה?

ארמונד כהן: לא היה עד היום דבר כזה.

ארמונד כהן: זה שילוב של עבודה של חבילה חשודה שירדה לבדיקה פיזית.

ארמונד כהן: מהבוקר גמרנו, ארצות-הברית נכנסת למעגל וחבילות מעל משקל מסוים ייבדקו.

ארמונד כהן: זאת אומרת, אנחנו בודקים הרבה הודו, הרבה הולנד, הרבה ספרד, אבל היום נתייחס גם לארצות-הברית.

ארמונד כהן: אין מובן מאליו.

ארמונד כהן: הכל תמיד מתחדש.

ארמונד כהן: אופנות.

אלי פולק: אנחנו נריץ קטעים מהסרטון וגבי ייתן הסבר איך זה קרה.

גבי פרלמן: זאת המכולה ממנה הוציאו את הסחורה.

גבי פרלמן: אלה הארגזים.

שרה הוד: זה אחרי שמצאו.

גבי פרלמן: יש כמה צורות של הדבר הזה.

גבי פרלמן: זאת צורה אחת.

גבי פרלמן: זה בתוך השקיות האטומות האלה.

ארמונד כהן: הם עד כדי כך היו חכמים, שהביאו את זה ישר למכירה.

ארמונד כהן: כפתורים ופולות.

ארמונד כהן: מוכן להפצה.

גבי פרלמן: תראו כמה כוח צריך להפעיל כדי לפתוח קופסה אחת.

שרה הוד: זה סגר את הריח בפני הכלבים.

ארמונד כהן: זה אטום לחלוטין.

ארמונד כהן: היו שם לוחות בגודל של חצי שולחן.

גבי פרלמן: שלשום היינו כאן כל הלילה ופירקנו מכולה של מנועים ובסוף לא היה כלום.

אלי פולק: לבדוק חייבים.

אלי פולק: זאת גם הרתעה.

גבי פרלמן: תראו, 102 קילו, 35 אלף שקלים לקילו.

אלי פולק: ארמונד נפצע במהלך הפעולה כאשר מסמר ננעץ לו ברגל והוא הושבת לשבוע.

אלי פולק: כך נראית הזירה לאחר שפירקו את הכל.

גבי פרלמן: תפסנו גם את המבריחים עצמם.

גבי פרלמן: הגענו אליהם הביתה עם המשטרה ותפסנו אותם.

אלי פולק: אני רוצה להציג את העבודה גם מזווית אחרת.

אלי פולק: באחד מתפקידיי הקודמים הייתי נציג המכס הישראלי באירופה והייתי ארבע שנים במילנו.

אלי פולק: גם שם, כבר אז, וזה היה לפני הרבה שנים, השתדלתי להביא מידעים בנושא של הברחות סמים.

אלי פולק: אני אתן לכם דוגמה קטנה.

אלי פולק: יום אחד הגיעה אלי ידיעה שבגבול שוויץ-איטליה, במעבר, נתפסה נוסעת ישראלית שכלב סימן את המזוודה שלה.

אלי פולק: פתחו את המזוודה, מצאו תחתית כפולה, מצאו שם 4.5 קילו ועצרו אותה.

אלי פולק: ביקשתי להיפגש, היה קושי, אבל בסוף קיבלתי אישור מהשופט-חוקר לפגוש אותה בכלא נשים.

אלי פולק: לקחתי את אשתי ליתר ביטחון אתי, כדי שלא יאמרו שום דבר, ונסעתי לראיין את הבחורה הזאת שהייתה בחורה ישראלית נורמטיבית לחלוטין, מהבוהמה של תל-אביב.

אלי פולק: היא הלכה לבקר בהודו, והיא ביקרה לעתים די קרובות בהודו, כשהיא תפרנית ואין לה כלום, אין לה אגורה, והטלפון מנותק לה כי היא לא משלמת חשבונות והיא כל הזמן נוסעת להודו.

אלי פולק: במקרה לא היה לה מקום במזוודה, ובמקרה היא פגשה את אבי שהייתה לו מזוודה יותר גדולה והם החליפו ביניהם את המזוודות, וכך היא קיבלה את המזוודה מאבי.

אלי פולק: מי זה אבי?

אלי פולק: היא לא יודעת.

אלי פולק: איך הוא נראה, לא יודעת.

אלי פולק: מה מספר הטלפון שלו, לא יודעת.

אלי פולק: בקיצור, את הסיפור הזה היא מכרה לאיטלקים אבל לא יכלה למכור לנו.

אלי פולק: עשינו עבודה מדהימה, לפני שפגשתי אותה בעזרתו של ארמונד, התקשרתי אליו מאיטליה וביקשתי ממנו לברר עליה את המקסימום.

אלי פולק: הוא שלח לי מידע לפני שנסעתי אליה, מי היא, איפה היא נולדה, מה הרקורד שלה, היה לה בעבר מקרה שהיא גנבה שיקים.

אלי פולק: באתי, ישבתי מולה, ישבה מולי בחורה סגורה, ברור לנו משפת הגוף מה זה אומר שבחורה יושבת ככה סגורה, אבל לקח לי כמה שעות עד שבסוף היא רכנה מולי ושאלה מה אני רוצה.

אלי פולק: אז היא סיפרה כמעט הכל – מי מספק לה סמים בארץ, מי מגיע עם קטנוע, איך קוראים לו, מה מספר הטלפון שלו וכולי וכולי.

אלי פולק: בהזדמנות אחרת נסעתי לכלא ברומא לנסות לתחקר ישראלי אחר שנתפס לא רחוק בדרום בהברחת סמים.

אלי פולק: הוא ראה אותי, שמע מי אני, עשה לי תנועה של לך, אני לא רוצה לדבר אתך.

אלי פולק: עם הבחורה עוד יכולתי לדבר, באתי אליה בשני כובעים ואמרתי לה שאני בא אליה בקטע ההומניטרי כנציג שגרירות ישראל ושאלתי אותה אם היא צריכה עזרה כלשהי, והכובע השני שלי הוא כנציג המכס הישראלי כדי למנוע מטיפשים אחרים כמוה מליפול לאן שהיא נפלה.

אלי פולק: היא עוד איכשהו הסכימה לשתף פעולה חלקית, אבל האחר לא היה מוכן לשמוע, לא היה מוכן לשבת אתי.

אלי פולק: הייתי בחדר המפגש אתו פחות מדקה והייתי חייב לעזוב.

ארמונד כהן: עכשיו אנחנו מתחילים לקבל עיניים על ניו-זילנד ועל אוסטרליה.

אלי פולק: רציתי להראות לכם עוד כמה דברים.

אלי פולק: אנחנו מדברים על סמים.

אלי פולק: גבי נמצא כאן ועוסק גם בנושא של סמים וגם בנושא של הברחות אחרות.

אלי פולק: זאת קבוצה לא גדולה של אנשים אלא קבוצה קטנה.

אלי פולק: אני כבר די מנוסה בנושא של מכס, יש לי יותר משלושים שנות ניסיון וחלק גדול מהניסיון שלי נצבר במחלקת החקירות, כאשר הייתי מנהל מחלקת החקירות הרבה שנים וצמחתי במחלקה מהרבה תפקידים.

אלי פולק: הניסיון שצברתי הוא באמת ניסיון ישיר ואני רואה את הבעיות מכמה וכמה זוויות.

אלי פולק: אני רוצה להראות לכם דבר נוסף שאנחנו עוסקים בו וזה יעניין אתכם כאזרחים ולא רק כוועדת כנסת שעוסקת בנושא של סמים, אבל לפני כן עוד נישאר בנושא הסמים.

אלי פולק: אתם רואים כאן מוצר נחמד, רהיט לסלון.

אלי פולק: מוכר לכם מאיזשהו מקום?

אלי פולק: זה קטן, זה הגדול, האח הגדול והאח הקטן.

אלי פולק: זה כלי לעישון סמים שנתפס.

אלי פולק: זה נתפס אצלנו בתוך מכולה שאם אני זוכר נכון, היו בה אביזרי נוי.

שרה הוד: הייתה תקופה שהמחוקק לא אסר את היבוא של זה וזאת הייתה הבעיה.

יאיר גלר: זה נחסם יחסית לא מזמן.

אלי פולק: נכון.

אלי פולק: סיגריות.

אלי פולק: וופלים, אתם אוהבים וופלים, הנה וופלים אבל בתוך הוופלים, בתוך כל שקית של וופלים, יש סיגריות.

שרה הוד: המס על סיגריות הוא אדיר וההברחה מאוד כדאית.

מוחמד ברכה: צריכה להיות כמות גדולה.

אלי פולק: מכולה.

ארמונד כהן: מכולה של סיגריות היא מיליון דולר מס.

אלי פולק: זאת תפיסה מלפני שבועיים.

אלי פולק: שתי תפיסות כאלה אצל שונק, ביחידת הבודקים.

אלי פולק: שימו לב לג'ינס.

אלי פולק: הג'ינס לא נראה מי יודע מה.

אלי פולק: לבודקת משהו הפריע לה בתפירה הגסה של התווית ומדובר בבודקת יחסית חדשה.

אלי פולק: היא פרמה את התווית, שימו לב, תווית פרומה ומתחת לזה דיזל.

אלי פולק: ג'ינס של 700 שקלים.

ארמונד כהן: יותר.

אלי פולק: אני כנראה לא מעודכן.

אלי פולק: הצעירים יותר מעודכנים ממני.

אלי פולק: בהמשך אני רוצה לעשות לכם סיור ולהראות לכם איך בודקים מכולות, את אתר שיקוף המכולות ואיך עושים את השיקוף, ולאחר מכן את אולם הנוסעים שהוא אולם שהוא לא פשוט אלא הוא קצת בעייתי מבחינת הגיאוגרפיה שלו וגם בגלל האוכלוסייה שנוסעת שהיא כוללת גם אוכלוסיית מהמרים.

אלי פולק: אנחנו שם פעילים מאוד.

מוחמד ברכה: אתם תראו לנו הדגמות?

אלי פולק: גם.

אלי פולק: היה לי כאן ביקור ותפסנו הברחה.

יאיר גלר: יש לכם הערכה פחות או יותר כמה עובר דרך הנמלים?

יאיר גלר: איזה כמות של סמים?

אלי פולק: לא.

אלי פולק: אי אפשר לעשות הערכה כזאת.

יאיר גלר: או איזו כמות נתפסת?

אלי פולק: אי אפשר לדעת מה שאתה לא תופס.

אלי פולק: יכול להיות שעל כל תפיסה שלך, ארבעה עוברים.

יאיר גלר: בפילוח של ים, אוויר, יבשה, את זה אנחנו לא יודעים, אבל השאלה אם לכם יש איזושהי הערכה בעניין הזה.

ארמונד כהן: מה שלא תגיד, כל מספר זוכה.

ארמונד כהן: מה שכן, כאשר זה דרך הים, זאת כמות וההברחה היא כמותית.

ארמונד כהן: דרך האוויר, זה עד 10 קילוגרם.

מוחמד ברכה: כאשר אתם קובעים רמת סיכון ומשקללים את הנתונים במחשב לצורך קביעת רמת סיכון, זה פועל על תורות ההסתברויות למיניהן.

מוחמד ברכה: השימוש בסמים לא ידוע.

מוחמד ברכה: כלומר, יש הערכה של סדר גודל ולכן אני חושב שיש להשקיע בפילוח סדר הגודל הזה.

מוחמד ברכה: למשל, כשאומרים לך שנותנים לך נתון שציין יושב-ראש הכנסת בכנס שקיימנו בשבוע שעבר שבסך הכל הנזקים הישירים והעקיפים כתוצאה מסמים ושימוש בסמים הוא קרוב ל-7 מיליארד שקלים לשנה.

יאיר גלר: את זה אנחנו יודעים להעריך.

יאיר גלר: ברמה של מדינה אנחנו יודעים להעריך.

אלי פולק: אתה בדיוק קלעת ונגעת בנקודה מאוד מאוד חשובה ולשמחתי נתנו את הדעת על זה ואנחנו באמת מדברים על אותו הדבר.

אלי פולק: הגענו למסקנה שנושא הפרופיילינג צריך לקבל עדיפות גבוהה יותר ולכן קיבלנו אישור ופתחנו כבר בהליכים לגיוס אדם שיעסוק ספציפית בתחום הזה.

אלי פולק: אנליסט שזה יהיה עיסוקו מהבוקר ועד הערב.

אלי פולק: הוא יעסוק בניתוח כל המידע שמגיע, הכנסת פרמטרים חדשים והוצאת פרמטרים ישנים, ניתוחים של הסתברויות כאלה ואחרות, על סמך מידע שנצבר וקיים, ועדכונים שוטפים שמקבלים כל הזמן.

אלי פולק: זה העיסוק שלו ואנחנו מקווים לקלוט אותו כמה שיותר מהר.

אלי פולק: יצא כבר מכרז פנימי ואם לא תהיה - וכנראה לא תהיה - היענות פנימית, נוציא את זה החוצה.

אלי פולק: זה התהליך וכך הוא חייב לעבור.

אלי פולק: אני מאוד מקווה שבחודשים הבאים נקלוט אדם כזה.

מוחמד ברכה: אני חושב שיש מקום אפילו לפנות למוסד אקדמי שיעשה מחקר חד פעמי ואחר כך האנליסט יתחיל לשפר.

שרה הוד: השאלה אם מותר לנו לחשוף בפני גופים אחרים.

שרה הוד: גם למשטרה אנחנו צריכים לקבל אישור כדי לחשוף דברים.

שרה הוד: יש עלינו חובת סודיות.

ארמונד כהן: נכון.

ארמונד כהן: ניתחנו את מה שעשו השוודים.

ארמונד כהן: השוודים לקחו תריסר אנליסטים בוגרי מתמטיקה והושיבו אותם בחדר.

מוחמד ברכה: זאת לא רק מתמטיקה, זאת לא רק תורת ההסתברות.

ארמונד כהן: ברור, אבל זה מה שהם עשו.

ארמונד כהן: אמרנו שנלמד מה אחרים עשו ונחכים.

ארמונד כהן: אמרנו שזאת תחילתה של דרך והתחלנו במהלך הראשון להכנסת אנליסט.

ארמונד כהן: הוא ייכנס, יפתח את הדלת ונראה את הכיוון אליו נלך.

ארמונד כהן: נלמד את זה.

ארמונד כהן: אנחנו בתחילתו של תהליך בתקווה שהוא יתעבה ויהיה הרבה יותר גדול.

ארמונד כהן: טוב שהוא יהיה אצלנו בבית מאשר אאוט סורסינג.

אלי פולק: אני מציע שנסיים את הקטע הזה ונצא לסיור.

מאיר שונק: למעשה כל יחידות המכס נמצאות במבנה הזה.

מאיר שונק: האתר הזה מקבל מדי יום בסביבות 150 מכולות לשיקוף ועוד כ-50 מכולות לשיקוף מדגמי, וזה מה שאלי דיבר עליו קודם לכן.

מאיר שונק: המטרה העיקרית לשמה הוקם, זה לבצע בידוק ביטחוני במטענים שמיועדים לרשות הפלשתינאית, כדי למנוע הברחות של אמל"ח.

מאיר שונק: איך המכולה מגיעה לכאן.

מאיר שונק: סוכן המכס מגיש רשימון, הרשימון מקבל בדיקה, המחשב קובע איזה מכולה תיבדק, באיזה תאריך ובאיזה שעה, סוכן המכס יכול לשנות את התאריך לזמן שנוח לו.

מאיר שונק: זה כמו זימון תור אצל הרופא.

מאיר שונק: המכולה מגיעה לכאן בזמן הנקוב, היא מקבלת בכניסה פתק, ובפתק כתוב לאיזה סוג בדיקה ומה מספר המכולה.

מאיר שונק: הנהג נכנס ומאותו רגע אנחנו יכולים לזהות אותו בכל השלבים שהוא נמצא וכל התהליכים שהוא מבצע באתר.

מוחמד ברכה: הנהגים האלה הם לא נהגים שלכם?

מאיר שונק: לא, הם לא שלנו.

מאיר שונק: אלה נהגים שבאים או מטעם היבואנים או נהגים של המסופים העורפיים שיש להם קבוצת נהגים קבועה.

מאיר שונק: לפעמים גם יכולה להיות טעות בזה שהוא ניסה לצאת ולאו דווקא שהוא ניסה לרמות.

מוחמד ברכה: העיקרון של השיקוף הוא על X-RAY?

מאיר שונק: כן.

מאיר שונק: קרינתי.

מאיר שונק: בואו ניכנס ונראה את מנהרת השיקוף.

מוחמד ברכה: כמה זמן אורכת הבדיקה?

מאיר שונק: השיקוף עצמו, דקה.

מאיר שונק: כל התהליך מרגע שהנהג נכנס עד שבודק המכס רואה אותו ועד שהוא יוצא לקבל את המכולה, ארבע דקות.

מאיר שונק: השיקוף עצמו, הקרן עצמה, דקה.

אלי פולק: הנושא הבטיחותי כאן הוא מאוד מאוד חשוב.

אלי פולק: אם יש כאן איזשהו גלאי, סנסור כזה או אחר שהוא מהבהב, אין פן שלא בודקים גם אם זה כתם, גם אם הגלאי עצמו לא תקין.

אלי פולק: אני מדבר על בטיחות העובדים שזה הדבר הכי חשוב.

אלי פולק: עם זה אין פשרות.

מאיר שונק: זאת מנהרת השיקוף.

מאיר שונק: למעשה הנהג בא ונכנס למסוע.

מאיר שונק: הבודק רואה את הכרטיס שהוא קיבל בכניסה.

מאיר שונק: המשאית נגררת על המסוע אבל במקום לקבל מים כמו במתקן שטיפת מכוניות, היא מקבלת קרינה.

מאיר שונק: כשאנחנו עושים שיקוף, אנחנו מקבלים עוצמת קרינה של 500K.

מאיר שונק: במסגרת הכובע השני שלי, כממונה על קרינה, אני נוקט כאן שרשרת של תהליכים כדי למנוע מצב שמישהו יישאר במנהרת השיקוף בזמן התהליך, שזה מבחינתי דבר שהוא ייהרג ובל יעבור.

מאיר שונק: כשהוא נכנס, הדלתות נכנסות, בודק המכס סוגר את הדלתות, ובזמן השיקוף אף אחד לא נמצא במנהרה.

מאיר שונק: הנהג גם הוא יוצא.

מאיר שונק: המפעיל שיושב כאן מפעיל את המערכת ואז למעשה בלחיצת כפתור, אחרי שהמפעיל יושב, הוא גם רואה שאף אחד לא נמצא בתוך המנהרה, הוא מפעיל את המערכת.

מאיר שונק: אתם רואים שכבר יש קרינה בתוך המנהרה.

מאיר שונק: אלה הדלתות ששאלתם לגביהן ואתם רואים שהן סגורות.

מאיר שונק: המכולה מקבלת למעשה הקרנה.

מאיר שונק: עם סיום התהליך דלתות המיגון ייפתחו באופן אוטומטי ותמונת השיקוף תעבור באופן רנדומלי לאחת משלושת העמדות שנמצאות מאחורינו ואחד המפענחים יקבל את התמונה ויעבוד עליה.

מאיר שונק: כל התהליך אורך כדקה.

מאיר שונק: הדלתות נפתחות, הנהג יוצא מכאן ולוקח את המשאית שלו והמשאית הבאה כבר בתור להיכנס.

מאיר שונק: זה פשוט סרט נע.

מוחמד ברכה: באותו מתקן?

מאיר שונק: פחות או יותר כן.

מאיר שונק: אותו סדר גודל.

מאיר שונק: אצלנו ההיבט הביטחוני הוא כמובן החשוב ביותר.

מאיר שונק: בחוץ לארץ מדובר יותר על הברחות של משקאות, סמים, סיגריות וכולי.

מוחמד ברכה: מה אמור להיות כאן?

קריאה: טיטולים.

קריאה: זה יבוא לאוטונומיה.

מאיר שונק: למעשה הוא עושה מניפולציה על התמונה.

מאיר שונק: לא מעניין אותו אם זה פמפרס או משהו אחר.

מאיר שונק: מעניין אותו לראות שאין שם חומר נפץ או משהו כזה.

מאיר שונק: כמובן שאם הוא רואה משהו, הוא לא מתעלם מזה, הוא מתייחס וזה הולך לבדיקה יותר מדוקדקת על הרמפה.

קריאה: יש לנו כאן מספר אפשרויות עבודה.

קריאה: זה נושא של מהירויות, צבעים למיניהם וכולי.

אלי פולק: הניסיון כאן משחק תפקיד.

אלי פולק: אתה ואני רואים כאן קשקוש אחד גדול.

מוחמד ברכה: אני, אבל לא אתה.

אלי פולק: לא, גם אני רואה קשקוש.

אלי פולק: אני לא מיומן בהפעלת מכשיר שיקוף.

אלי פולק: מי שמיומן רואה דברים שאני לא רואה.

קריאה: אחרי כן נראה לכם דברים שהם מהותיים.

מוחמד ברכה: המכולה נראית בסדר?

קריאה: כן.

אלי פולק: אם תרצה לדעת אם מיכל הדלק של המשאית, הוא גם יוכל לומר לך.

קריאה: יש לנו מבט מלמעלה, מלמטה ומהצדדים.

קריאה: הנהגים הם נהגים ישראלים.

אלי פולק: בואו נעבור לצד השני.

מאיר שונק: יש כאן כמה דוגמאות לתפיסות שעשינו.

מאיר שונק: זאת מכולה שצריכה להכיל גרעיני חמניות בשקים.

מאיר שונק: תעברו אתי על המכולה ואני מאמין שגם תצליחו לזהות ביחד.

מאיר שונק: אפשר לספור כמה שקים יש בכל שורה.

מאיר שונק: יש כאן דברים שאנחנו כיחידה בזמנו, לפני שהקימו את האתר הזה, היינו עושים הכל ביד.

מאיר שונק: זאת עבודה סיזיפית, עם סבלים וכולי.

מאיר שונק: בדיקת מכולה כזאת היה לוקח יום או יומיים של פריקה ועבודה, והיום בשיקוף תוך חמש דקות אנחנו יכולים לזכות מכולה כזאת גם בהיבט הביטחוני וגם בהיבט המכסי.

מאיר שונק: נעבור למכולה תמימה לכאורה שהגיעה לאשדוד לבדיקה, נפלה במסגרת הפרופיילינג לבדיקה, ועברה כאן שיקוף.

מאיר שונק: יש בה כדים שהגיעו מסין, 1,500 דולר ערך סחורה, סכום לא רציני.

מאיר שונק: המפענח שעבד כאן זיהה כאן אפילו לא גוש אלא איזושהי הצללה קטנה.

מאיר שונק: אתם רואים, כאן זה לא מסומן.

מאיר שונק: כאן, איפה שזה מסומן, רואים.

מאיר שונק: ההצללה הקטנה הייתה נראית לו חריג.

מאיר שונק: שוב, זאת מיומנות של מפענח.

מאיר שונק: הוא שלח את המכולה לבדיקה פיזית ונתפסה כמות הכי גדולה שהייתה בארץ, כמה מאות אלפי כדורי ויאגרה מזויפים.

מאיר שונק: זאת אומרת, מי שנתקל בבעיה כשהוא לקח כדור ויאגרה, אני מאמין שזה המקור.

אלי פולק: אלה יכולים להיות כדורי ויאגרה ויכולים להיות כדורי אקסטזי.

מאיר שונק: זה הערך המוסף של המשקף.

מאיר שונק: הייעוד שלו הוא ביטחוני, הייעוד שלו הוא להקל על העבודה, על הזרימה של הסחורות לרשות הפלשתינאית.

מאיר שונק: פעם הם היו מתעכבים ימים על בדיקות והיום הם מכניסים את הרשימון לעבודה ומחר הם מקבלים את המכולה.

מאיר שונק: זה היה חשוב גם לאמריקאים, גם בהיבט המדיני.

אלי פולק: זה כלי עבודה פשוט נפלא.

מאיר שונק: היום בגלל הירידה של היבוא לעזה, אנחנו מנצלים את זה להכניס יותר יבואנים ישראלים לבידוק על ידי השיקוף.

מאיר שונק: זאת מכולה של ישראלי מקריית מלאכי.

אלי פולק: כאן הגילוי היה עוד יותר קשה.

אלי פולק: היה כד בתוך כד ובין הכדים היה חומר שצריך למנוע את השבירה ואת החיכוך.

אלי פולק: קש.

אלי פולק: הקש הזה היה יכול להוות את ההצללה, אבל למרות זאת המפענח היה ערני מאוד וזאת הייתה תפיסה מאוד גדולה.

מאיר שונק: זאת מכולה שיש בה שעוני קיר מפלסטיק.

מאיר שונק: חוץ מהשורה הראשונה שהיו באמת שעוני קיר, כל המכולה הן סיגריות מזויפות מסין.

מאיר שונק: הם קונים את זה בכמה עשרות אלפי דולרים בסין, אבל שווי השוק שלה בארץ הוא קרוב למיליון דולר וזה להיט.

מאיר שונק: כל ארגוני הפשע הכי גדולים בארץ עוסקים בזה.

מאיר שונק: עוד משהו קטן, נעליים.

מאיר שונק: תאמר לי איך מזהים נעליים.

מאיר שונק: דיבר אלי קודם על הקניין הרוחני.

מאיר שונק: הלהיט היה הברחה של נעלי נייק, שוק בעיקר, ושוב, גם המפענחים כאן הצליחו להגיע לרמה כזאת שהם לוקחים תמונה כזאת של פענוח ומסיקים ממנה מסקנה מאוד ברורה.

מאיר שונק: אם תשימו לב, רואים כאן את הפקקים.

מאיר שונק: זה נייק.

מאיר שונק: יש כאן שישה פקקים שהם חשדו שזה נייק, שלחו את זה לרמפה, ומתברר שכל המכולה היא נייק.

מוחמד ברכה: כל הכבוד.

שרה הוד: לפעמים שואלים את הנהג בחוץ מי הזמין אותו, לאן הזמינו אותו, מי שילם לו וכולי.

מאיר שונק: הסוג הראשון שאנחנו בודקים זה מהסוג עליו דיברנו עכשיו.

מאיר שונק: הסוג השני שאנחנו בודקים הוא פלשתינאי שאנחנו בודקים אותו בהיבט המכסי כמו שאנחנו בודקים את הישראלים.

מאיר שונק: הסוג השלישי הוא כמו שראינו בשיקוף כאשר יש משהו חשוד והמפענח מסמן על המחשב בדיוק את הנקודה החשובה והמכולה מופנית לכאן, ואז באופן כירורגי נכנסים למכולה המסוימת ולא צריכים לרוקן את הכל.

מאיר שונק: בדרך כלל זה נמצא בסוף המכולה, אבל אם זה בהתחלה או באמצע, ניגשים באופן כירורגי עד הנקודה, מוציאים אותה ובודקים מה זה.

קריאה: זה חסכון של עבודה וחסכון של זמן.

קריאה: זה מייעל את העבודה.

קריאה: במקום להתעכב על המכולה יום, תוך שעה אתה מגיע לזה.

מאיר שונק: חוץ מזה, יש לנו משקף נוסף כאן על הרמפה.

מאיר שונק: אם מדובר בארגז גדול או משהו מזכוכית שאנחנו לא רוצים לגרום נזק, אנחנו מעבירים אותו שיקוף נוסף כאן על הרמפה כדי לזהות מה יש בפנים.

מאיר שונק: אנחנו משתדלים לנקוט בכל האמצעים כדי למזער את הנזקים.

אלי פולק: יש לנו כאן מכולה שאנחנו לא יודעים מה יש בפנים.

אלי פולק: איתרנו מכולה מהודו והחלטנו לעשות את הבדיקה בנוכחות

אלי פולק: כם כדי לראות מה עושים שם.

קריאה: המכולה מגיעה לכאן.

קריאה: אני מקבלת טופס שהוא למעשה טופס של המכס בו רשומות הנחיות לבדיקה של אותה מכולה.

קריאה: זה טופס הצהרה של סוכן המכס שמבהיר איזו מכולה הוא מעביר, מה יש בתוך המכולה ומאיזה ארץ.

קריאה: הנהג מקבל כרטיסים כאלו, כך שאנחנו נדע מאיפה הוא הגיע.

קריאה: ברגע שאנחנו מקבלים טופס כזה, אנחנו מתקשרים לסוכן המכס ומודיעים לו שיש לו מכולה לבדיקה ושהוא צריך להגיע.

קריאה: יש לי תיק של כל החשבונות, כל הטפסים, ואני משווה את הפרטים שזה אותו מספר רשומון, שזה אותו מספר שיש בטופס, מה שיש ברשומון ומה שיש לי פיזית.

אלי פולק: עושים כאן השוואה בין המסמכים לבין מה שיש בפועל מול העיניים.

אלי פולק: עושים מדגם לפי שיקול דעת.

אלי פולק: או שהמערך אומר לפתוח הכל או שהוא אומר לו לפתוח רק סוג מסוים.

אלי פולק: יש לה את שיקול הדעת ואם היא מוצאת משהו, היא יכולה לעשות מעבר למה שאמרו לה.

אלי פולק: דרך אגב, הרבה מאוד תפיסות מתגלות בזכות שיקול הדעת הנוסף של הבודקים.

אלי פולק: אנחנו לא עוצרים את שיקול הדעת הזה אלא להפך, אנחנו מעודדים אותו.

תומר מצא: כל הכלבים שלנו מגיעים מארצות-הברית.

תומר מצא: רוב המכסים בכל העולם מתייחסים לספר שקיים בארצות-הברית, מכשירים שם את הכלבים והם חוזרים בחזרה.

תומר מצא: הם בוגרי ארצות-הברית.

תומר מצא: יש שם כל מיני מבנים דמויי שדה תעופה וכולי.

תומר מצא: אני יכול לדבר עם הכלב בכל שפה שאני רוצה.

תומר מצא: יש לנו בחור רוסי שיכול לדבר עם הכלב ברוסית.

אלי פולק: מסקנה.

אלי פולק: אם אתה בשדה התעופה וכלב נחמד מתיישב לידך, תיזהר.

תומר מצא: היו לנו מספר תפיסות שכתוצאה מהריח הכלבים תפסו סמים.

תומר מצא: כלומר, מזוודה שהגיעה, הכלב סימן אותה, פתחנו את המזוודה ולא היה שום דבר, עשינו חיפוש על הבן אדם ולא היה לו כלום, אבל ההתעקשות של הכלב הובילה לזה שלקחנו את אותו נוסע לבית חולים, עשו לו צילום רנטגן וגילו שהוא בלע בבטן.

תומר מצא: אם כן, הכלב לא מזהה בתוך הבטן אבל בגלל שהוא נגע בסמים, טביעות הידיים שלו, הוא מריח את זה.

אלי פולק: בימים אלה אנחנו לומדים תופעה חדשה.

אלי פולק: בעיקר דרך הדואר מגיעים כדורי יאבה, בתאילנד מייצרים כדורי יאבה שזה סוג מסוים של אקסטזי שזה דבר חדש לחלוטין, אופנה חדשה, ויש לנו כבר שלוש תפיסות.

אלי פולק: שלוש תפיסות, זאת כבר מגמה.

אלי פולק: התחלנו ללמוד אותה, העברנו למז"פ, ביקשנו שישאירו אצלם דוגמה כדי שנתחיל לאמן את הכלבים לריח הספציפי הזה, כי אם זאת הסנונית הראשונה, בוא נסגור עכשיו את הדלת, נאמן אותם עכשיו כדי שיוכלו לזהות.

קריאה: זה מה שאמרנו קודם על הפקת לקחים מתוך תפיסות.

קריאה: אתה מביא את הלקחים ומייעל את המערכת.

קריאה: לומד שיטה חדשה, מאמן את הכלבים לדבר חדש, מאמן את האנשים לדבר חדש עד הגל הבא.

קריאה: כך כל הזמן המערכת משתכללת.

תומר מצא: שני הכלבנים האלה הם חדשים ועובדים במכס שמונה חודשים.

תומר מצא: שניהם סיימו את ההכשרה, חזרו מארצות-הברית והם צוות.

תומר מצא: לכל כלבן יש את הכלב שלו, הם צמודים ביום יום ולא מחליפים כי יש סימנים לכלב שרק הכלבן יודע לקרוא.

תומר מצא: כלומר, אם אני אקח את הכלב ואעבוד אתו, לא בטוח שאני אדע לזהות את אותם סימנים שמבחינת הסימנים האלה הכלב אומר לכלבן שיש כאן משהו חשוד וצריך לבדוק אותו.

קריאה: אחד מבין את השני גם בלי מלים.

קריאה: הם זוג, הם צמד.

תומר מצא: ברמת העיקרון כל בדיקה מלווה בשתי סריקות.

תומר מצא: סריקה ראשונית מהירה, שזאת סריקה שמגדירים לכלב את אזור העבודה.

תומר מצא: כלומר, הוא עושה סריקה ומתרגל לריח.

תומר מצא: זאת הסריקה הראשונה.

תומר מצא: הסריקה השנייה, אנחנו קוראים לה דיטיילס, סריקה לפרטים, כלומר, הכלב מתעכב, עובר על קרטון קרטון, הכלבן מצביע לו, והוא בעצם מזכה את אותו מטען שאין בו סמים, שאין בו חומר חשוד כסמים שהכלב יודע לזהות.

תומר מצא: מבחינת הגילויים של הכלבים, יש עשרות תפיסות בשנה.

תומר מצא: מדובר בכמויות קטנות, מעטפות בגרמים, עד כמויות גדולות.

מוחמד ברכה: הכלבים הם רק לסמים.

תומר מצא: כן, והיום יש להם יכולת חדשה שהם מזהים כסף.

תומר מצא: מאז חוקק חוק הלבנת הון, כאשר חייבים לדווח על סכום גבוה מעל 90 אלף שקלים, אנחנו לימדנו את הכלבים לזהות כספים מעל הסכום הזה.

תומר מצא: עבדנו אתם על כמות.

תומר מצא: מבחינת הכסף, עובדים על כמות.

תומר מצא: אם אני אביא היום 10,000 דולר, הכלב לא יסמן את זה, אבל אם אני אעביר 25 אלף דולר, הכלב כבר יסמן.

תומר מצא: השילוב הזה בין סמים וכסף, אנחנו עושים בישראל.

תומר מצא: במדינות אחרות בעולם יש כלבים או לכסף או לסמים ואין את החיבור הזה.

תומר מצא: אנחנו כאן בישראל חיברנו את זה ביחד וזה עובד לא רע בכלל.

תומר מצא: אין שום סתירה עם הדבר.

מוחמד ברכה: אז אתם שמים לו.

תומר מצא: בדיוק.

תומר מצא: אנחנו שמים לו.

תומר מצא: לכל כלבן יש חומרים, גם אמיתיים וגם תחליפים, ובעצם מטמינים את אותה חבילה כדי שהכלב יוכל לגלות.

תומר מצא: כמובן שגם ההטמנה עצמה מבוצעת במקום, אחרי שכבר הכלב זיכה את המכולה, כלומר, אחרי שבדקנו, כדי שלא ייווצר מצב שיש חומר ואנחנו מטמיעים חומר נוסף.

תומר מצא: אנחנו מזכים את המקום ואז מטמיעים.

תומר מצא: התגמול הוא חיובי.

תומר מצא: לכלבים אין משמעת.

תומר מצא: לא עובדים אתם על משמעת אלא עובדים אתם רק על פרס ורק בטוב.

תומר מצא: מה שמיוחד פה זה בעצם הקשר בין הכלבן לכלב.

תומר מצא: כלומר, בלי המשמעת.

תומר מצא: הוא יכול לשחרר אותו כרגע מהרצועה ולשחק אתו.

תומר מצא: הכלב שומע לו ואין שום בעיה.

תומר מצא: הכלב ידידותי ולא מזיק.

תומר מצא: כל זה בלי משמעת.

אלי פולק: אני אומר לך בגאווה שבסיוע של הרשות למלחמה בסמים, ואני מקווה שגם בסיוע שלכם כי אלה עלויות לא פשוטות, אלה גם תקנים כאשר כל כלב כזה עולה עשרים אלף דולר וזה לא פשוט להביא אותו למצב בו הוא נמצא היום עם העלויות של הקורסים, הלינה, המשכורת וכולי.

אלי פולק: במכלול זה 20 אלף דולר, עד מאה אלף שקלים.

אלי פולק: יש לנו היום כאלה עשרה במספר והם באמת איכותיים והם באמת ברמה.

אלי פולק: אנחנו נשמח להתפתח ולפתח את זה.

אלי פולק: אנחנו לוקחים את זה ברצינות, אנחנו גאים שאנחנו באמת מספר אחד היום בארץ, לומדים מאתנו, אנחנו מפתחים ומתפתחים באמצעים שקשורים לנו שהעתיקו אותם יחידות אחרות שמתעסקות עם כלבים, כולל משמר הכנסת, אם זה בארץ ואם זה בעולם.

אלי פולק: כלומר, אנחנו באמת היום במצב טוב.

אלי פולק: כלבים אנחנו לא מזניחים.

אלי פולק: הם נתנו לנו שירות, כלב עובד עד גיל שמונה שלו, ואם אפשר עד גיל תשע, אבל מהגיל הזה ועד יומו האחרון, שזה 12-13-14 שנים, אנחנו מוציאים אותו לפנסיה וזה אומר שמחפשים לו בית מתאים והולם עם גינה, מקום סגור, אנשים שאוהבים בעלי חיים, שיאהבו אותו בתוך בית ושם הוא יחיה עד הסוף.

אלי פולק: כלומר, נתן לנו, שיחיה עד זקנה.

תומר מצא: אנחנו גם מלווים את המשפחות.

תומר מצא: אנחנו לא נותנים כלב ואומרים להם תודה.

קריאה: כלומר, אנחנו לא זורקים אותו לכלבים.

אלי פולק: ממש לא.

אלי פולק: אנחנו גאים בזה.

אלי פולק: אנחנו מאוד אוהבים אותם.

אלי פולק: אם הכלבן בא עצבני, הכלב לא שקט.

אלי פולק: הכלב מרגיש.

אלי פולק: אם הבן אדם בא רגוע, זה נפלא.

תומר מצא: גם הבחירה של הכלבנים צריכה להיעשות כמו שצריך כי אם אתה לא מתאים, תהיה בעיה והכלב לא יוכל לשתף אתך פעולה מבחינת העבודה ומבחינת הקשר.

אלי פולק: מעבר לבחירה של הכלבנים.

אלי פולק: הבחירה של האנשים שלנו שעוסקים בתחום הזה, הם צריכים להיות אנשים נבחרים ומיוחדים.

אלי פולק: לא כל אחד יכול להיות חוקר.

אלי פולק: לפעמים זה תסכול כי אתה מחפש ומחפש ולא מוצא.

אלי פולק: אתה צריך מישהו שיהיה חדור מוטיבציה כדי להתחיל לחפש אחרי שבדקת שתי מכולות ולא מצאת כלום.

תומר מצא: אנחנו במכולות זוכים לתפיסות של קילוגרמים.

תומר מצא: תראו, הכלב זיהה רק 40 גרם מריחואנה.

תומר מצא: תבינו את תגובת הכלב וזה עם הרוח והמאווררים כאן.

אלי פולק: אני חוזר שוב למצגת למעלה ותסתכלו מה קורה כאן על הרמפה ותראו כמה מכולות יש כאן היום.

אלי פולק: יש כאן 12 מכולות וקחו בחשבון שעוברות כאן אלפיים מכולות ביום.

אלי פולק: המפתח הוא למצוא את המכולה הנכונה כי אם לא, זה הולך לאיבוד.

אלי פולק: מידע, שיתוף פעולה בין המערכות, בין המשטרה לבינינו, זה קריטי.

אלי פולק: לנו יש יתרון גדול מאוד.

אלי פולק: אם המשטרה תיתן לי רמז, אני מחכה למכולה מאקוודור למשל, אני יכול לעשות ניתוחים, לבודד מתוך 800 המכולות שהגיעו, 12 שהגיעו מדרום אמריקה גם אם הן הגיעו דרך נמלים אחרים.

אלי פולק: אם אני יודע לדוגמה שהחשוד גר בכפר סבא ואני רואה במחשב שאשתו עובדת בעירייה, לאחיו יש משתלה, לאחותו יש חנות בגדים, מה יכול להיות?

אלי פולק: או שהוא יביא בגדים, או שהוא יביא עציצים למשתלה, ואני יכול להתחיל לנפות מתוך המטענים טקסטיל או ציוד לגן.

אלי פולק: אני צריך לקבל טיפ מהמשטרה ושהמשטרה תגיד לי את שם האיש ואז אני כבר אוכל לנתח אותו הרבה יותר טוב מאשר המשטרה באמצעות המחשוב שיש לי כי המחשוב שלי קשור למס הכנסה, קשור למע"מ, קשור למכס, ואני רואה תמונה הרבה יותר רחבה.

אלי פולק: לכן שיתוף הפעולה הזה בין הרשויות הוא קריטי.

מוחמד ברכה: כמובן שהעדיפות היא למנוע משהו לא חוקי, אבל כמו שיש איזון בין יעילות לבין תפיסה, אני חושב שגם הדבר הזה החודרני לאשתו, לבן שלו, לאחותו וכולי, מדובר בצנעת הפרט.

אלי פולק: כן, אבל אתה צריך לקחת בחשבון שהמידע קיים ועושים את זה רק כאשר יש חשד.

אלי פולק: אני לא הולך לבדוק על מישהו מה אשתו עושה וכמה היא דיווחה למס הכנסה.

אלי פולק: אסור לי ואני לא עושה את זה.

אלי פולק: אם יראו שאני נכנס למחשב ואני בודק על אשתו של מישהו, ישאלו אותו למה אני עושה את זה ויעיפו אותי.

אלי פולק: זה אך ורק במקרים שיש באמת מידע קונקרטי לגבי מישהו, אז אני חושב שמאוד חשוב שכל המערכות יעבדו יחד.

אלי פולק: אי אפשר להצליח בלי שהמערכות האלה יעזרו אחת לשנייה.

אלי פולק: דרך אגב, יש חוק לפיו אני לא יכול להעביר למשטרה מידע בדיוק בגלל מה שאתה אומר, צנעת הפרט.

אלי פולק: אסור לי להעביר למשטרה חומר אלא אם אני מקבל היתר מיוחד כאשר יש חשד ספציפי וקונקרטי.

אלי פולק: גם אז אני הולך לדרגים הבכירים ומקבל אישור של הסמנכ"ל הרלוונטי בהנהלת המכס.

אלי פולק: מה שאתה אמרת הוא מאוד נכון.

אלי פולק: אנחנו חיים בדמוקרטיה ואנחנו רוצים להמשיך לחיות בדמוקרטיה, עם כל זה שאנחנו רוצים למצוא את העבריינים.

אלי פולק: לכן האיזון לפי דעתי הוא נכון.

אלי פולק: הדבר היחידי שצריך לדעתי לתקן זה שיתוף הפעולה בין הרשויות.

אלי פולק: יש לנו אולי לפעמים משחקי אגו, אוהבים לשמור את המידע קרוב לחזה ובמידה רבה של צדק, כי אכן צריך מידור, אסור שהדבר ידלוף, זה צריך להיעשות בחשאיות ויש סיבה לחשאיות, אבל צריך להיזהר.

אלי פולק: מה שהיה בספטמבר, המידע היה קיים אבל בגלל המידור שהיה בין המחלקות השונות ב-FBI וה-CIA, זה לא עבר ותראה מה קרה.

אלי פולק: צריך ללמוד מזה ואת שיתוף הפעולה לעשות במינון הנכון ותחת פיקוח כדי לשמור על הערכים האמיתיים של הדמוקרטיה.

אלי פולק: החכמה היא לאזן.

אלי פולק: לפני הכל אני רוצה לומר תודה רבה לשוקי לוי על שהתפנית בהתרעה כל כך קצרה.

אלי פולק: אני יודע שאתה עמוס ואני שמח שאתה כאן ורוצה להודות לך.

שוקי סגיס: אני רוצה לומר שבנושא שאתם עוסקים בו, אנחנו נמצאים בשיתוף פעולה עם המכס באשדוד.

שוקי סגיס: הנמל הוא עסק גדול.

שוקי סגיס: אנחנו מדברים על חברה ממשלתית היום שנכנסת בשנה הקרובה להנפקה לציבור של 15 אחוזים מהשווי שלה ובשנה אחרי כן בעוד 34 אחוזים ויש תהליך עד 2020 שלמעשה מסתיימת ההפרטה הכללית.

שוקי סגיס: היום אנחנו למעשה חברה במאה אחוזים של המדינה, ואנחנו פועלים כחברה לכל דבר – דוחות כספיים, תהליכים, בקרות.

מוחמד ברכה: אתם כפופים למבקר המדינה?

שוקי סגיס: אנחנו גם כפופים למבקר המדינה.

קריאה: הם רוצים להיות גוף עסקי שמרוויח.

שוקי סגיס: אנחנו עסק שצריך להרוויח ואנחנו לא גוף שהמדינה מתקצבת אלא אנחנו משלמים דיבידנדים למדינה היום.

שוקי סגיס: המחזור שלנו הוא סדר גודל של 1.2 מיליארד שקלים.

שוקי סגיס: אנחנו למעשה חיים מהמכירות.

שוקי סגיס: יש לנו מכירות, אנחנו צריכים להרוויח מהמכירות האלה, ואין לנו דרך אחרת להחזיק את עצמנו.

שוקי סגיס: כמו שאמרתי, המדינה לא מקציבה לנו סכומים אלא אנחנו משלמים דיבידנדים על הרווחים.

מוחמד ברכה: נתנו לכם את המשאב הזה.

שוקי סגיס: כן, אבל אנחנו גם משלמים עליו.

שוקי סגיס: זאת אומרת, לא קיבלנו אותו בחינם ולא מקבלים אותו בחינם.

שוקי סגיס: אנחנו משלמים כל שנה 350 מיליון שקלים למדינה על זה שאנחנו משתמשים.

שוקי סגיס: על המשאבים אנחנו משלמים ואת הציוד אנחנו רוכשים בכוחות עצמנו.

שוקי סגיס: למשל, את המבנה הזה שאתם נמצאים בו, הטרמינל, אנחנו בנינו.

שוקי סגיס: קיבלנו החלטה ב-2006 להיכנס לשוק הזה.

שוקי סגיס: בנינו את המבנה הזה בהשקעה עצמית שלנו בסכום של 10 מיליון שקלים כטרמינל נוסעים ומאז אנחנו גם בתחום הזה.

שוקי סגיס: עיקר הפעילות שלנו שאנחנו משקיעים בה היום והוא צומחת כאן משנה לשנה, גם בתקופת המשבר הצלחנו לשמור, וזה בגלל התחרות ולא בגלל מדינת ישראל שירדה בה כמות המטענים, וזה תחום המכולות, תחום שמאוד מפותח אצלנו.

שוקי סגיס: אתם עושים כאן

שוקי סגיס: סיבוב כך שתוכלו לראות שיש כאן הרבה פעילות של מכולות גם היום.

שוקי סגיס: עובדות אתנו חברות שמגיעות ועשינו הסכמים עם חברות זרות שמגיעות לאשדוד ולפני כן הן לא הגיעו לכאן אלא חלק עצרו את הקווים שלהן בפורט סעיד ומבחינתנו פורט סעיד הפך גם הוא מבחינתנו למתחרה.

מוחמד ברכה: מתחרה בנושא תיירות בינלאומית.

שוקי סגיס: לא רק לתיירות אלא גם למטענים.

שוקי סגיס: יש לנו היום אוניה שנמצאת כאן, שנקראת אבר-גרין, חברה טייוואנית שהבאנו אותה לכאן, וחברות כמו ינג-מינג שמגיעות כל יום ראשון, ואלה חברות שלא הגיעו לישראל בכלל.

שוקי סגיס: הכנסנו לכאן גם קו אחד של צים שהתחבר לכאן אתמול בפעם הראשונה מהמזרח הרחוק.

שוקי סגיס: יש רציף על שם רפול שהוא ניהל את התפעול של שובר הגלים שהאריכו אותו וקרה לו אסון.

מוחמד ברכה: הם מגיעים לאילת.

שוקי סגיס: הם מגיעים לאילת, אבל היום הרבה מאוד רכבים שאתם מכירים שהם רכבים יפנים או קוריאנים מיוצרים באירופה, בתורכיה – יונדאי, הונדה, ניסן וחלק מטויוטה – מה שמביא הרבה מאוד פעילות לכאן והפעילות כרגע, בגלל המשבר, רואים את המשמעות.

שוקי סגיס: כרגע יש לנו 14 אלף רכבים באחסנה.

שוקי סגיס: היו 21 אלף.

שוקי סגיס: יש ירידה מאוד רצינית של 40 אחוזים בפעילות הזאת בשנה הזאת בגלל המשבר.

שרה הוד: זה פועל יוצא מהמצב בשוק.

שוקי סגיס: כן.

שוקי סגיס: צריך להבין שהנמל בהרבה מאוד אספקטים, גם בתחום שאתם מתעסקים בו, הוא המקור ממנו רואים את הכל לגבי מדינת ישראל.

מוחמד ברכה: תגיד לנו כמה מלים על התחום שאנחנו מתעסקים בו.

שוקי סגיס: אני אומר.

שוקי סגיס: יש לנו גם את התחום של הנוסעים.

שוקי סגיס: הנושא של הברחות וניסיונות להברחה, אצלנו זה נכלל בכל הפעילות הביטחונית שנעשית כאן שהיא מאוד רגישה.

שוקי סגיס: נמל בעולם, רק בשנים האחרונות התחילו להבין שנמל הוא נקודת פרצה מאוד רצינית, ואני מתכוון לנמלי ים כי נמלי תעופה סגרו מפה ומשם ונעשות בדיקות ביטחוניות.

מוחמד ברכה: גם האפשרויות הפיזיות קטנות.

שוקי סגיס: כן.

שוקי סגיס: אני יכול לתת לכם דוגמה אפילו ברמת הסכנה של הפח"ע.

שוקי סגיס: בן לאדן מחזיק 28 אוניות ולא יודעים בדיוק איזו אוניה היא שלו.

שוקי סגיס: האמריקאים מאוד מאוד מפחדים.

שוקי סגיס: יש לו בעלות שרשומה על מישהו והוא מושך את החוטים מאחורי הקלעים.

שוקי סגיס: מבחינתם להיכנס עם מכולה, עם מטען בעייתי, זה סיפור.

שוקי סגיס: אנחנו, גם בתחום הפלילי, סמים, מאוד רגישים לעניין הזה מבחינת ההברחות.

שוקי סגיס: אנחנו גם מקימים עכשיו את השער החדש.

שוקי סגיס: אני לא יודע אם ראיתם את מה שעושים בחוץ.

שוקי סגיס: אנחנו בשלב שמתחילים לעשות פיילוט על הפעילות.

שוקי סגיס: בשער הזה למעשה גם התהליך הביטחוני שמצטרף אליו, מעבר לתהליכים התפעוליים שהם מאוד מעניינים, יהיה תהליך של שיקוף של המכולות גם בכניסה – מי שרוצה להוציא מכאן – וגם ביבוא, כאשר ההסתמכות שלנו כרגע היא כמובן על אותו פרופיילינג שיש לנו לגבי כל המכולות והמטענים שמגיעים.

מוחמד ברכה: זה מקביל?

מוחמד ברכה: זה אותו הדבר?

מוחמד ברכה: זה מקביל למה שקורה במכס?

שוקי סגיס: למכס יש את הדברים שלו.

מוחמד ברכה: יש לו פרופיילינג ויש לו שיקוף שלו בנפרד?

שוקי סגיס: מבחינת הפרופיילינג, זה אותו פרופיילינג.

שוקי סגיס: יש פרופיילינג למכולה ולמטען.

שוקי סגיס: מהבחינות שלנו יש לנו את הפרופיילינג שאנחנו צריכים, מקבלים, בודקים.

שוקי סגיס: זה יכול להיות חופף ויכול להיות לא.

שוקי סגיס: הם יכולים לבוא, אחרי שאני עשיתי שיקוף, ולומר שהם רוצים את המכולה אצלם.

מוחמד ברכה: אבל שיתוף הפעולה הוא קריטי.

שוקי סגיס: מאוד קריטי.

שוקי סגיס: מאוד חשוב.

אלי פולק: נכון להיום יש שיתוף פעולה עם הנמל ומקבלים מסרים מהנמל.

שוקי סגיס: יש לנו כל הזמן מידע באון-ליין איפה המכולה נמצאת.

שוקי סגיס: תמיד יש עוד פרצה באיזה תהליך ואנחנו סוגרים אותה.

שוקי סגיס: היה לנו אירוע שהצליחו להוציא מכאן מכולה עם סיגריות דווקא, אני חושב שהיבואן הוא ממזרח ירושלים.

מוחמד ברכה: כן.

מוחמד ברכה: גנבו ממנו את המכולה.

שוקי סגיס: גנבו ממנו את המכולה דרך הרכבת ועשו כאן איזה תרגיל עוקץ, איזושהי הטעיה, ועלינו על זה ומצאנו את המכולה במקום אליו לקחו אותה, עוד לפני שפתחו אותה.

שוקי סגיס: עלינו על המכולה ותפסנו אותה.

אלי פולק: קיבלנו מידע מיידי בנמל.

אלי פולק: הפעלנו את היס"ם ביחד עם אנשי הביטחון שלו והם יצאו לשטח, איתרו את המכולה בתוך מושב, בתוך מחסן, וכאשר התחילו כבר לפרוק את המכולה וחלק כבר היה חסר, אבל זה היה חלק קטן שהיווה פחות מ-10 אחוזים.

קריאה: בסוף הם לא לקחו כלום.

קריאה: המכולה הייתה שלמה.

מוחמד ברכה: איך גילו אותה?

שוקי סגיס: היה כאן תהליך.

שוקי סגיס: עבודה שלנו בפנים עלתה על זה שיש כאן משהו ושמכולה הייתה חסרה, ואז עשינו גלגול מהיר של התהליך ושאלנו איך היא יכלה לצאת, ואז הבנו שמישהו העלה מכולה אחרת במקומה.

שוקי סגיס: זה תהליך שעושים ברכבת ביציאה מהנמל כאשר עצרו, החליפו, עשו איזו פעולה.

שוקי סגיס: הייתה כנופיה בעניין הזה.

שוקי סגיס: יש עצורים בעניין הזה.

מוחמד ברכה: מסתבר שהיה להם מידע.

שוקי סגיס: לנו לא היה מידע.

שוקי סגיס: להם היה.

מוחמד ברכה: הם ידעו מה לגנוב.

שוקי סגיס: הם למדו את התהליך כאן וידעו בדיוק לאן להגיע, איך לקחת ואיך להוציא.

יאיר גלר: לא נעים לומר, אבל אולי מישהו מבפנים משתף פעולה.

שוקי סגיס: גם הנושא הזה נבדק.

שוקי סגיס: אני לא אפרט יותר מזה.

יאיר גלר: בלי שיתוף פעולה פנימי, אי אפשר לעשות דברים כאלה.

שוקי סגיס: כמו שאמרתי, עלינו על זה ויש כבר עצורים.

שוקי סגיס: סגרנו עכשיו גם את התהליך שיכול לייצר מקרה שני של הדבר הזה ומבחינתי זה הכי חשוב.

שוקי סגיס: האירוע קרה, אבל צריך להסיק מסקנות.

קריאה: נוסעים סמויים, עוד יש דבר כזה?

שוקי סגיס: לא.

שוקי סגיס: היה לנו מקרה אחד.

שוקי סגיס: נוסע, אם הוא חודר לארץ, הוא עובר תהליכים, הוא לא יכול לצאת ככה מהנמל.

שוקי סגיס: זה די מסובך.

שוקי סגיס: יש לו גם בדיקות בשער.

שוקי סגיס: יש בדיקות מאוד מחמירות.

קריאה: מי שיוצא מהנמל, עוצרים אותו ביציאה.

שוקי סגיס: גם אותי עוצרים כשאני יוצא.

קריאה: בדרך כלל יש תמיד בעיה עם רב החובל.

קריאה: עד לפני עשרים שנים רב החובל יכול היה לקחת את הנוסעים הסמויים ולזרוק אותם לים אבל מאז העולם השתנה וקרה בו משהו.

קריאה: רב חובל, תמיד יש לו בעיה וקרה גם כאן מקרה אצלנו.

קריאה: הוא לא יכול להוריד אותם אלא מהמקום שהם עלו עליו.

קריאה: הם יכולים לנסוע אתו חצי שנה עד שהוא יגיע לאותו מקום נמל משם הם באו ויש בעיה.

שוקי סגיס: לפני שנים היה אירוע באפריקה שלקחו רשיון לרב חובל כי הוא הוריד אותם בים ואמר להם לשחות לחוף.

שוקי סגיס: הם התלוננו נגדו.

שוקי סגיס: רב החובל למעשה מקבל את האחריות על הנוסעים הסמויים והוא צריך לדאוג להם עד שהוא מוצא להם מקום.

שוקי סגיס: זה משהו מטורף כי הם יכולים להיות צמודים אליו כל החיים והוא צריך להאכיל אותם.

קריאה: היום הוא חייב להחזיר אותם לנמל בו הם עלו.

שרה הוד: מה שקרה בעולם הוא שהמדיה התערבה ואז כולם יודעים.

מוחמד ברכה: אנחנו מודים לכם מאוד.

מוחמד ברכה: אני מאחל לכם הצלחה כחברה ממשלתית.

מוחמד ברכה: מה לעשות, אני לא אוהב הפרטות.

מוחמד ברכה: מה שברשות המדינה צריך להיות במדינה, לכלל האזרחים.

מוחמד ברכה: אבל בסדר, זה ויכוח אחר במקום אחר.

קריאה: יהיה לכם מה להגיד לכם על זה בכנסת.

קריאה: זה לא יעבור חלק.

מוחמד ברכה: כאשר עושים תוכנית להפרטת השירותים למקבלי אבטחות הכנסה, אנשים מרוויחים מהמצוקה של אנשים אחרים.

קריאה: קח את ההפרטה של בתי הסוהר.

מוחמד ברכה: ויסקונסין, הפרטה של בתי סוהר, עוד מעט הפרטה של משק המים.

קריאה: אתה יודע מה גרמה הפרטת בתי הסוהר בארצות-הברית?

קריאה: זה כמו בית מלון, הוא מוכר מיטה ואוכל והמדינה משלמת, ולכן הכל עלה ב-40-50 אחוזים.

מוחמד ברכה: ברשותכם, נמשיך בסיור.

קריאה: זה השטח הציבורי בו מותר להסתובב באופן חופשי.

קריאה: הישראלים לא תמיד שומרים על הסדר.

קריאה: המזוודה הולכת ישר לאוניה וכאן יש את ביקורת הגבולות.

אלי פולק: אני רוצה להדגיש כאן את הנושא לשמוע באתם, סמים.

אלי פולק: מצד אחד הוא משמש כקו מפריד בין אלה שיורדים לבין אלה שעולים.

אלי פולק: פעם התנועה היא פנימה ופעם התנועה היא החוצה.

אלי פולק: התפקיד שלנו כמכס הוא דו-צדדי גם כן.

מוחמד ברכה: איפה האנשים שלכם יושבים?

אלי פולק: הנה הם.

אלי פולק: כאן זה המכס.

אלי פולק: אנחנו אחראים לנושא של הברחות סמים בגבולות.

אלי פולק: לכאורה התנועה החוצה לא אמורה לעניין אותי אבל היא כן מעניינת אותי כי עולים כאן הרבה צעירים שמעלים אתם סם לחגוג באוניה.

אלי פולק: אם כן, אנחנו בודקים גם את זה.

אלי פולק: בשונה מנתב"ג שאתה בדרך כלל בודק את אלה שבאים, כאן אנחנו בודקים גם את אלה שיוצאים.

אלי פולק: לכן הבידוק כאן הוא כפול.

אלי פולק: אנחנו משתמשים גם בבידוק פנימה וגם בבידוק החוצה.

שרה הוד: אם תשים לב, אנחנו עכשיו לא מקבלים נוסעים אלא עולים נוסעים.

קריאה: שם יש שתי ביקורות, האחת ביטחון והשנייה של מכס בנושא סיגריות ומשקאות חריפים.

אלי פולק: בוא נהיה כנים, הפוטנציאל כאן לא גדול אבל חשוב לנו שהחוק יורגש גם כאן.

אלי פולק: חשוב לנו לבדוק גם את עניין הסמים.

מוחמד ברכה: בצורה כזאת גם תוכל לדעת מהיכן הם מגיעים.

אלי פולק: כלב זאב אימתני הוא מרתיע, אבל לא כלב לברדור.

אלי פולק: הוא כלב שקט ורגוע.

אלי פולק: אלה כלבים מאוד ידידותיים.

אלי פולק: אתה יכול לשים אותו במשפחה עם ילדים קטנים.

מוחמד ברכה: חובה על כל נוסע לעבור את המסלול של הכלב?

אלי פולק: לא.

אלי פולק: זה לפי שיקול דעת שלנו או של הכלבן.

מוחמד ברכה: אזרח יכול לומר שמטעמים כלשהם הוא לא רוצה לעבור ליד הכלב?

אלי פולק: אין דבר כזה.

אלי פולק: שוטר עוצר אותך לביקורת בכביש, אתה יכול לומר לו שאתה לא רוצה להיעצר על ידו?

אלי פולק: לא.

אלי פולק: הכלב לא מחפש עליך אלא מריח אותך.

אלי פולק: הכלב רק מסמן את האדם ולא בודק אותו.

מוחמד ברכה: יש אנשים שפוחדים מכלבים, או למשל ניצולי השואה שפוחדים מהם.

אלי פולק: בגלל ניצולי השואה לא הכניסו את כלבי הזאב אלא את הלברדורים.

אלי פולק: אני זוכר כאשר הוקמה יחידת הכלבנים, אני זוכר את ההתלבטויות שהיו אז ועד היום לא מכניסים זאב.

אלי פולק: לגבי הקטע הזה, צריך לכבד את העניין הזה וצריך לחשוב על פתרונות.

אלי פולק: בגדול אין שום סיבה שיהיה מגע בין הכלב לאזרח.

אלי פולק: מגע יהיה רק אם יש משהו.

מוחמד ברכה: אם יש משהו, שיקרעו אותו מצדי.

אלי פולק: אברך שמגיע לארץ ואומר שהוא לא רוצה שבחורה תבדוק אותו, בצדק, אבל מה לעשות, יצא שחוקרת חוקרת אותו.

מוחמד ברכה: אחרי שהוא נתפס בעבירה, הוא לא יכול להציב תנאים.

מוחמד ברכה: אני מדבר על אדם תמים.

אלי פולק: בוא נצא מתוך הנחה שגם המוסלמי הדתי יותר, גם כשהוא הולך ברחוב ורואה כלב או כלב עומד לידו, אין מה לעשות.

אלי פולק: הרי הכלב הזה לא אמור לקפוץ עליו אלא אם הוא נגוע.

אלי פולק: לפי דעתי הבעיה היא קטנה.

מוחמד ברכה: אנחנו מודים על האירוח.